KIRJALLINEN KYSYMYS E-2079/99

esittäjä(t): Giles Chichester (PPE-DE) komissiolle

(12. marraskuuta 1999)

Aihe: Pieniä yrityksiä koskevat poikkeukset yhteisön lainsäädännössä

Pienten ja keskisuurten yritysten merkitys työllisyydelle, kasvulle ja kilpailukyvylle on yleisesti tunnustettu. Komission jäsen Liikanen ilmoitti syyskuussa Euroopan parlamentin kuulemistilaisuudessa kannattavansa yhtenäistä yritysstrategiaa, erityisesti eurooppalaisen yrittäjyyden kehittämiseksi ja pienten ja keskisuurten yritysten tukemiseksi, koska ne ovat tärkeimpiä työllistäjiä. On myönteistä, että on perustettu BEST-työryhmä, joka tekee ehdotuksia lainsäädännön parantamiseksi ja turhien esteiden poistamiseksi pieniltä ja keskisuurilta yrityksiltä. Vielä on kuitenkin paljon lainsäädännöllisiä esteitä.

Onko komissio tietoinen siitä, että USA:ssa on kerätty yksityiskohtaiset tiedot siitä, missä määrin pienille yrityksille on myönnetty poikkeuksia työlainsäädännöstä? Onko komissiolla vastaavia tietoja?

Jos ei, aikooko komissio BEST-työryhmän kanssa seurata USA:n käytäntöä ja laatia kattavan luettelon niistä lainsäädännön aloista, jotka vaikuttavat pieniin yrityksiin?

Onko olemassa luetteloa säädöksistä, joihin sisältyy hyvin pieniä yrityksiä koskevia poikkeuksia? Jos ei ole, miksi?

Aikooko komissio tarkistaa kaikkea yritys- ja työlainsäädäntöä ja tutkia, olisivatko useammat hyvin pieniä yrityksiä koskevat poikkeukset mahdollisia?

Aikooko komissio arvioida tällä välin, kahden kuukauden kuluessa, jokaisen säädöksen, jolla on vaikutusta yrityksiin niiden tyypin, liikevaihdon, työntekijöiden lukumäärän jne. mukaan?

Erkki Liikasen komission puolesta antama vastaus

(20. tammikuuta 2000)

Sääntelyssä on saavutettava tasapaino hyvinkin erilaisten etujen välillä. Yhteisön yritysten on oltava kilpailukykyisiä. Varsinkin pienet ja keskisuuret yritykset tarvitsevat toimintaympäristön, jossa ne voivat olla innovatiivisia ja käyttää mahdollisuutensa kasvun ja työpaikkojen luojina.

Komissio ottaa tyytyväisenä vastaan arvoisan parlamentin jäsenen ehdotukset, jotka koskevat säännösten yksinkertaistamista ja poikkeuksia pienten yritysten osalta. Keskeisessä asemassa uudessa yritystoiminnan pääosastossa ovat parempiin säännöksiin ja hallinnon yksinkertaistamiseen liittyvät näkökohdat. Suunnitteilla on yksikkö, jonka tehtävänä on yrityksiä koskevan sääntelyn yksinkertaistaminen ja erityisesti pk-yritysten hallinnollisen taakan keventäminen. Yksikön tärkeimpiin tehtäviin kuuluu arvioida

yhteisön lainsäädännön vaikutus yrityksiin. Tähän käytetään muun muassa nykyistä parempaa yrityksiin kohdistuvien vaikutusten arviointijärjestelmää ja lisäksi kuullaan suoraan yrityksiä. Sääntelyn vaikutusten arviointia parantaessaan komissio ottaa huomioon taloudellisen yhteistyön ja kehityksen järjestön (OECD) sääntelyn uudistamista koskevan työn sekä muista maista saadut esimerkit hyvistä käytänteistä. Yksikkö tarkastelee myös Yhdysvaltojen käytänteitä kehittääkseen komissiolle sopivia informaatiovälineitä. Sekä jäsenvaltiot että komissio jatkavat työllisyyden ja työolojen parantamista koskevan BEST-toimintasuunnitelman toteuttamista.

Komissio tulee myös harkitsemaan luetteloa säädöksistä, joihin sisältyy hyvin pieniä yrityksiä koskevia poikkeuksia. Jo nykyinen yrityksiin kohdistuvien vaikutusten arviointi sisältää tietoa poikkeuksista ja tiettyjä (erityisesti pieniä) yrityksiä koskevista kynnysarvoista.

Komissio on pannut merkille parlamentin pyynnön julkistaa yrityksiin kohdistuvien vaikutusten arvioinnin tulokset. Tuloksia on jo julkaistu KOM-asiakirjoissa, jotka ovat yleisön saatavilla.

Komissio hallinnoi lisäksi kahta muuta aloitetta, joiden tarkoituksena on parantaa eurooppalaisten yritysten sääntely-ympäristöä. Yrityspaneelia koskeva pilottihanke sisältyi yhtenäismarkkinoiden toimintasuunnitelmaan. Yrityspaneeli koostuu eurooppalaisten yritysten edustajista, ja sen tehtävänä on tarkastella yhteisön uusia säädösehdotuksia. Paneeli keskittyy lähinnä arvioimaan ehdotetun säädöksen noudattamisesta aiheutuvia kustannuksia ja todennäköistä hallinnollista taakkaa. Lähestymistapa on uusi siinä mielessä, että siinä saadaan suoraa palautetta yrityksiltä. Yrityspaneelia on tähän mennessä kuultu kolme kertaa, ja sen yleinen tehokkuus arvioidaan vuoden 2000 alkupuolella.

SLIM-aloite käynnistettiin vuonna 1996, ja sen tavoitteena on yksinkertaistaa sisämarkkinoiden lainsäädäntöä. Aloitteessa on tähän mennessä tarkasteltu 14:n eri alan lainsäädäntöä, ja SLIM-ryhmät (joihin kuuluu kansallisia asiantuntijoita ja käyttäjiä) ovat antaneet runsaasti erilaisia suosituksia esimerkiksi yhteisön sääntelystä aiheutuvien kustannusten ja hallinnollisen taakan keventämisestä. Komissio tutkii parhaillaan aloitteen toimintaa, jotta voitaisiin antaa tehokkaammin suosituksia ja ehdotuksia, joilla parannetaan sisämarkkinoita koskevien sääntöjen täytäntöönpanoa, yksinkertaistetaan menettelyjä ja vähennetään yrityksille aiheutuvia kustannuksia ja hallinnollista taakkaa.